Reserwebank moet Shuttleworth se R250 m. terugbetaalMark Shuttleworth Shuttleworth het in ŉ verklaring op sy webtuiste gesê hy gaan die geld in ŉ trust plaas vir Afrikane wat die regering in die konstitusionele hof wil aanvat. Shuttleworth het gesê afgetrede grondwetlike geleerdes, regters en prokureurs sal in beheer van die trust wees. Shuttleworth het bates van meer as R4,27 miljard in Suid-Afrika gehad toe hy geëmigreer het. Hy het van die bates uitgevoer en moes elke keer ŉ 10%-heffing betaal en het uiteindelik R250 miljoen se uitvoerheffings betaal. Shuttleworth woon tans in die Isle of Man, ŉ eiland in die Ierse see, en het dubbelburgerskap. Shuttleworth het die hooggeregshof in Pretoria versoek om die R250 miljoen uitvoerheffing wat hy betaal het, ter syde te stel en te las dat die Reserwebank dit aan hom moet terugbetaal. Shuttleworth het ook gevra vir ŉ hofbevel om die bank se sogenaamde “toedeurbeleid”, waarvolgens die publiek met die Reserwebank moet kommunikeer deur die tussengangerskap van gemagtigde banke, ongrondwetlik en ongeldig te verklaar. Die hooggeregshof het egter Shuttleworth se aansoek verwerp waarna hy appèl aangeteken het en die appèlhof in sy guns beslis het. Shuttleworth het verder in die verklaring op sy webwerf gesê dat valutabeheer ŉ versmorende effek op die ekonomie het, en dat dit veral trekarbeiders en klein besighede benadeel wat buite Suid-Afrika se grense wil werk. “Ons oorweeg dit nou om die saak in die konstitusionele hof voort te sit en om valutabeheer op grondwetlike gronde uit te daag en te verseker dat die voordele van vandag se uitspraak alle Suid-Afrikaners baat.”